****

**รายงานสถานการณ์การช่วยเหลือผู้ป่วย**

**กรณีเหตุภัยพิบัติแผ่นดินไหว**

**ฉบับที่ 3**

จากการประชุมศูนย์ปฏิบัติการด้านการแพทย์และสาธารณสุข กรณีเหตุการณ์แผ่นดินไหว (EOC) ของกรมการแพทย์
โดยมีอธิบดีกรมการแพทย์เป็นประธาน ในวันที่ 31 มีนาคม 2568 เพื่อวางแผนและติดตามการทำงานในด้านต่างๆ โดยสรุปดังนี้ รัฐมนตรีว่าการกระทรวงสาธารณสุขมีการกำชับติดตามการดำเนินการเกี่ยวกับความปลอดภัยโครงสร้างอาคารสถานพยาบาลของหน่วยงานสังกัดกรมการแพทย์ โดยกรมการแพทย์มีการแต่งตั้งคณะกรรมการตรวจสอบ ประเมิน และให้ข้อเสนอแนะ การปรับปรุงซ่อมแซมอาคารทศมินราธิราช โรงพยาบาลราชวิถี จากเหตุแผ่นดินไหว โดยอธิบดีกรมการแพทย์ได้ลงนามคำสั่งแต่งตั้ง เมื่อวันที่ 29 มีนาคม 2568 ซึ่งมีการประชุมคณะกรรมการ วันที่ 31 มีนาคม เวลา 09.30 น. และมีมติให้ปิดการใช้บริการในตึกชั่วคราวจนกว่าจะทราบผลการประเมินอย่างละเอียด นอกจากนี้ยังมีการแต่งตั้งคณะอนุกรรมการสำรวจประเมินอาคาร ซึ่งประกอบด้วย ผู้เชี่ยวชาญจากวิศวกรรมสถานแห่งประเทศไทยในพระบรมราชูปถัมป์ กรมโยธาธิการและฝังเมือง กองแบบแผน กรมสนับสนุนบริการสุขภาพ
สมาคมวิศวกรโครงสร้างแห่งประเทศไทย ผู้แทนบริษัทที่ปรึกษาโครงการก่อสร้างอาคารทศมินทราธิราช และผู้แทนจากโรงพยาบาลราชวิถี ซึ่งอนุกรรมการดังกล่าวจะเข้าทำการตรวจประเมิน 2 ครั้ง คือวันที่ 1 และ 2 เมษายน 2568 โดยอนุกรรมการจะนำข้อมูลเข้าพิจารณาในที่ประชุมคณะกรรมการตรวจสอบฯ ภายในสัปดาห์นี้ การพิจารณาของคณะกรรมการเป็นการหาข้อสรุปว่าจะเปิดบริการบางส่วนหรือยังคงต้องปิดบริการทั้งหมดต่อไป โดยคำนึงถึงการใช้งานในพื้นที่ต่างๆ และ การอพยพในเหตุการณ์ฉุกเฉินต่างๆ รวมถึงมีการวางแผนเพื่อการซ่อมเสริมกำลังโครงสร้างของอาคาร เพื่อให้เกิดความปลอดภัยแก่บุคลากรและผู้รับบริการ

สำหรับโรงพยาบาลในสังกัดกรมการแพทย์ได้มีการให้บริการผู้ป่วยได้ตามปกติในหลายแห่งแล้ว โดยมีการวางแผนปรับพื้นที่ในโรงพยาบาลเพื่อรองรับการบริการ เพิ่มความสะดวกและลดผลกระทบต่อผู้รับบริการในโรงพยาบาล จึงขอให้ประชาชนที่รับบริการหน่วยงานต่างๆในสังกัดกรมการแพทย์ติดตามประกาศแนวทางการให้บริการทั้งผู้ป่วยนอก คลินิกพิเศษ หรือการบริการในส่วนต่างๆ ในโรงพยาบาลได้ในเพจ Facebook และสื่อต่างๆ ของโรงพยาบาล ซึ่งจะมีการ Update ข้อมูลต่างๆ อย่างต่อเนื่อง ทั้งนี้ กรมการแพทย์ได้มีการวางแผนร่วมกันของหน่วยงานในสังกัดกรมการแพทย์ มีการแบ่งปันทรัพยากรต่างๆ อาทิ พื้นที่บริการ ห้องผ่าตัด เครื่องมือแพทย์ บุคลากร โลหิต เป็นต้น เพื่อให้ผู้ป่วยได้รับการดูแลรักษาอย่างต่อเนื่อง

 สำหรับการช่วยเหลือผู้ประสบเหตุพื้นที่ตึกถล่มบริเวณบางซื่อ เขตจตุจักร นั้น ทีม MERT (Medical Emergency Response Team) กรมการแพทย์และหน่วยงานเครือข่าย โดยมีกรมการแพทย์เป็น Medical Commander ปฏิบัติงานร่วมกับบุคลากรจาก โรงพยาบาลเลิดสิน โรงพยาบาลราชวิถี โรงพยาบาลนพรัตนราชธานี โรงพยาบาลราชวิถี 2 โรงพยาบาลพระมงกุฏเกล้า โรงพยาบาลธนบุรี บำรุงเมือง โรงพยาบาลรามาธิบดี โรงพยาบาลตำรวจ ทีม MMERT โรงพยาบาลค่ายสุรนารี ทีมกู้ชีพเอราวัณ สำนักการแพทย์ กรุงเทพมหานคร ทีมกู้ชีพ มูลนิธิร่วมกตัญญู ทีม MCATT กรมสุขสุขภาพจิต และทีม MCATT กรมพินิจและคุ้มครองเด็กและเยาวชน รวมถึงสำนักอนามัยกรุงเทพมหานคร ดำเนินการร่วมกับทุกภาคส่วน ยังคงปฏิบัติงานในที่ตั้งหน่วยแพทย์สนาม (ER สนาม) เพื่อให้การกู้ชีพและกู้ภัยเป็นไปอย่างมีประสิทธิภาพตามหลักสากล โดยมีการทำงานตลอด 24 ชั่วโมง เพื่อเร่งดำเนินการช่วยเหลือผู้ที่ประสบเหตุให้เร็วที่สุด

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* #กรมการแพทย์ #แผ่นดินไหว - ขอขอบคุณ - 31 มีนาคม 2568